b'\n_START_ARTICLE_\nFratria\n_START_PARAGRAPH_\nFratria (att.kreik. \xcf\x86\xcf\x81\xce\xb1\xcf\x84\xcf\x81\xce\xaf\xce\xb1, fratria, m.kreik. \xcf\x86\xcf\x81\xce\xac\xcf\x84\xcf\x81\xce\xb1, fratra, \xe2\x80\x9dveljeys\xe2\x80\x9d, \xe2\x80\x9dveljeskunta\xe2\x80\x9d < \xcf\x86\xcf\x81\xce\xb1\xcf\x84\xce\xae\xcf\x81, frat\xc4\x93r, \xe2\x80\x9dveli\xe2\x80\x9d) oli antiikin Kreikassa fylen eli heimon osa. Fratriat koostuivat useista suvuista ja vastasivat er\xc3\xa4\xc3\xa4nlaista klaania. Fratriat tunnetaan suhteellisen huonosti, parhaiten Attikasta eli Ateenan kaupunkivaltion muodostaneelta alueelta.\n_START_SECTION_\nAttika\n_START_PARAGRAPH_\nFratriat perustuivat ilmeisesti ennen kaikkea yhteisen kultin yll\xc3\xa4pitoon paikallisessa pyh\xc3\xa4k\xc3\xb6ss\xc3\xa4. Pyh\xc3\xa4k\xc3\xb6ss\xc3\xa4 palvottiin usein Zeus Fratriosta tai Athene Fratriaa, tai jotain paikallista heerosta._NEWLINE_Ennen Kleistheneen uudistusta vuonna 508 eaa. jokainen Attikan nelj\xc3\xa4st\xc3\xa4 vanhasta fylest\xc3\xa4 oli jaettu kolmeen fratriaan, mik\xc3\xa4 teki fratrioiden kokonaism\xc3\xa4\xc3\xa4r\xc3\xa4ksi kaksitoista. Jokainen fratria puolestaan koostui 30 suvusta. Jokainen Ateenan kansalainen kuului johonkin fratriaan, ja t\xc3\xa4m\xc3\xa4 toimi kansalaiskirjanpidon perustana. Uudet syntyneet poikalapset esiteltiin n\xc3\xa4iden is\xc3\xa4n fratrialle aina vuosittain Apaturia-juhlan yhteydess\xc3\xa4, ja kirjattiin kansalaisiksi, mik\xc3\xa4li lapsen syntyper\xc3\xa4 todettiin lailliseksi. 18 vuotta t\xc3\xa4ytt\xc3\xa4neet efebit tarkastettiin uudelleen, ja heille my\xc3\xb6nnettiin t\xc3\xa4ydet kansalaisoikeudet. Fratriat tunnustivat my\xc3\xb6s avioliitot ja ratkoivat perint\xc3\xb6oikeuteen liittyv\xc3\xa4t kysymykset._NEWLINE_Kleistheneen uudistuksessa fratrioiden m\xc3\xa4\xc3\xa4r\xc3\xa4\xc3\xa4n ja niiden sosiaaliseen ja uskonnolliseen rooliin ei tehty muutoksia; Kleisthenes pyrki ainoastaan poistamaan niiden poliittisen merkityksen. Uudistuksen j\xc3\xa4lkeen kansalaiskirjanpito perustui j\xc3\xa4senyyteen jossakin demoksessa fratrian sijasta, mutta fratriat jatkoivat silti omien luetteloiden yll\xc3\xa4pitoa. Arkaaisen kauden lopulta klassiselle kaudelle tultaessa fratrioiden merkitys kuitenkin v\xc3\xa4heni v\xc3\xa4hitellen.\n_START_SECTION_\nMuu Kreikka\n_START_PARAGRAPH_\nFratrioita tiedet\xc3\xa4\xc3\xa4n olleen my\xc3\xb6s muun muassa Aiginalla, Delfoissa, Korintissa ja Thebassa. Esimerkiksi Delfoissa k\xc3\xa4ytettiin nimimuotoa patria (\xcf\x80\xce\xb1\xcf\x84\xcf\x81\xce\xb9\xce\xac). Doorilaisilla alueilla fratriat tunnettiin yleens\xc3\xa4 nimell\xc3\xa4 patra (\xcf\x80\xce\xac\xcf\x84\xcf\x81\xce\xb1), Kreetalla kuitenkin nimell\xc3\xa4 hetaireia (\xe1\xbc\x91\xcf\x84\xce\xb1\xce\xb9\xcf\x81\xce\xb5\xce\xaf\xce\xb1).'